钦定古今图书集成/明伦汇编/官常典/第758卷 > 吴明卿
## 钦定古今图书集成/明伦汇编/官常典/第758卷 > 吴明卿

按《仪真县志》：明卿，字伯亮，其先歙人，以业鹾家仪。明
卿生家渐落，性刚介不屈。少读书，从维扬赵时用授
业于焦山，见杨椒山题僧舍壁，有“焦山遇椒山”句，喜
为忠迹。请于赵曰：“不勒石，不永传，镌成且相期异日，
无贻杨羞。”会赵先成进士，擢给谏，抗论权贵十数疏，
多出明卿手。虽为诸生，心切王室类如此。崇祯癸酉，
领乡荐，壬午授知崇义县事。县僻处万山，俗刁健尚
讼。明卿至峻厥操，与民平易，竟月无差票，无一鞭笞。
但日具壶茗坐堂上，洞重门。听讼者出入就质，数语
折之。有孀妇以家财讼某生者，生数营显者书，更许
千金，谢变色，急召叱之曰：“苟以五百赀产为需，早无
讼，若何不难千金而惜五百耶？”闻者感悟。讲学征课
外，琴堂清暇，閴无人声，闲自展书啜茗，抵晚携书并
茗樽而退。巡按御史以政简刑清疏于朝，值甲申变，
扼腕数日不食死。崇人立祠奉祀之。